طانجا

طانجا، هي مدينة مغريبية جات فشمال لغربي د لمغريب، مابين لبحر لبيض لمتوسط ولمحيط لاطلسي. طانجا جات فضفة لجنوبية ديال مضيق د جبلطار وقريبة بزاف من صپانيا. تيسكن فطانجا تقريبا مليون واحد، و هي لمدينة السادسة فعدد السكان فلمغريب. المدينة هي العاصمة ديال جيهة طانجا-تيطوان-الحسيمة على حساب التقسيم الاداري ديال 2011. لبلاصة لي جات فيها طانجا خلاًتها تكون موطع استقروا فيه بزاف د لبدان و لحضارات، بحال الاغريق والرومان و لينݣليز و صپليون و لبرتقيز. ملًي تستعمر لمغرب، كانت طانجا منطقة دولية (من 1924 ل 1956) وكانت حاكماها 9 د البلدان. بزاف د التقافات والحضارات اتّرو على التاريخ ديال طانجا، من القرن العاشر قبل الميلاد، مابين الوقت اللي كانت فيه مدينة امازيغية ستراتيجية والوقت اللي كانت فيه مركز تيجاري مهم عند الفينيقيين وحتال اليوم، طانجا كانت ديما عندها اهمية كبيرة عند بزاف د التقافات. ف 1923م، طانجا تعتابرت مدينة دولية من عند القوات الستيعمارية و ولات وجهة لبزاف ديال الاوروپيين والميريكانيين، سوا كانو فنانين، رسّامين، مغنيين، ديبلوماسيين، بزنازا ولا ݣاع جواسيس. طانجا كانت ايضا من بين لمدون لي تّقتارحات باش يكون فيها سّييج ديال لامم لمتحدة. طانجا كاتعرف دابا واحد التطور مزروب و عصرنة قوية، المشاريع الجديدة كاتهم السياحة و لقتيصاد ديال لمدينة باش ولات قطب مهم ف التنمية ديال لمغريب. مؤخرا ولاًت طانجا مركز صناعي وتجاري كبير فشمال افريقيا، وفيها واحد من اكبر لمراصي فلبحر لبيض لمتوسط، اللي هو لمرصا ديال طانجا-ميد. سميات. كاينين طرق متنوعة ديال السميات د طانجا كيفما تسجلو ف المصادر الاغريقية و الرومانية (طينݣا و طيتݣا هوما اللي باينين بزاف)، و السمية الامازيغية القديمة هي طينجي، الكلمة اللي كيربطوها شي عولاما بكلمة اللي كاتعني "المستنقع". [] المصادر ليونانية لقديمة كاتقول بيلا السمية جات من طينجيس اللي كاتشير للبنت ديال الطيطان اطلس ف لميطولوجيا ليونانية لقديمة. هاد السمية وصلات للغة اللاتينية وهي اللي عطات السميات المختالفة ف لّوغات لّاتينية ديال دابا لمؤرخ ؤ لوزير د لاوقاف لمغريبي احمد التوفيق عتابر بلي طينجي ؤلا تينݣي هيّا سمية امازيغية عندها نفس لاصل ديال تينغير، ؤ كاتركّب ف لاصل ديالها من لموحدّيد نّتوي "تن" (لي عندو معنى بحال "مولات") ؤ من "اݣ " لي كاتعني "علو" ؤلا "بلاصة عالية"، شي لي كينطابق علا لعيبارة شّعبية "طانجا لعالية". هاد طّاريقة د تركيب سّميات كانلقاوها متلا ف "تينمل" لي كانت لعاصيمة د لموحدين، ؤ لي مركبة حتا هيّا من "تن" ؤ "املل"، ؤ كاتعني "مولات لهبطة" ؤلا "لموضع لهابط". لؤسطورة د تّاسيس. بحال بزاف د لمدون لقديمة بزاف ؤ لي كان عندها شان كبير، بحال روما ؤ قرطاج، طانجا عندها ؤسطورة د لاصل، لي كاتحاول تفسّر لاهمية ديالها ؤ ف نفس لوقت سّمية ديالها منين جات ؤ لمدينة كيفاش تّبنات. لؤسطورة تّاسيسية ديال طانجا عندها ڤيرسيونات مختالفين، ؤ اقدم وحدة فيهوم كاتݣول بلي مباشرتن مورا طّوفان، لبلاصة فين كاينة طانجا تصارعو لعمالقة اطلس ؤ عنتي. اطلس غادي يغلب عنتي ؤ ياخد مراتو تينݣا ؤ يولد معاها لباطال لامازيغي صوفاكس. صوفاكس من بعد غادي يبني طانجا علا سميت مّو. ڤيرسيون خرة د هاد لؤسطورة كاتعوض اطلس ب هرقول (لي هوّا لموقابيل د رّب ملقارت عند لفينيقيين)، ؤ كاتݣول بلي هرقول شق لمضيق مابين سپانيا ؤ طانجا ملي لامازيغ تشكّاو من لهجومات ديال لايبيريين. لڤيرسيون تّالتة تّحطات ف لاطار ديال دّيانات لابراهيمية، ؤ كاتعتابر بلي طانجا هيّا سّمية ديال اميرة عاشت مورا طّوفان د نوح. تاريخ. تاريخ لقديم. طانجا تاسسات ف لقرن لعاشر قبل لميلاد. لاغلبية ديال لقبورا لامازيغيين ف طانجا كان فيهم اكسيسوارات بونيقية قبل لقرن سّادس ق. م الشي اللي كيدل على التيجارة القوية ديال داك الوقت. لبحت لاركيولوجي ف هاد لمقابر لي كاتسمّا ف بعض لمراجع "لمقابر لفينيقية" بيّن بلي ماعندها حتا علاقة علا لفينقيين ؤلا اي مجموعة بشرية اجنبية. ما وصل القرن الخامس ق. م. حتى كانو القرطاجيين طوّرو المدينة باش تولي مرصا مهمة ف لامبراطورية ديالهوم. المدينة حافضات على التقاليد الفينيقية لواحد المدة طويلة بزاف حيت صدرات عملات برونزية ف العهد ديال الملوك الموريين كانو فيهوم كتابات بونيقية، و ف لعهد ديال الرومانيين كانو العملات فيهوم تصاور ديال الريوس ديال اوݣوسطوس (لامبراطور الروماني) وديال اݣريپا (ارشيتيكت روماني) و كتابات باللغة اللاتينية. الاغريقيين، من جيهة خرا، عرفو المدينة ب السمية ديال طينجيس و حافضو، معا شوية ديال التغييرات، على الاساطير الامازيغية المتعلقة ب التاسيس ديال طانجا. بالنسبة ليهوم، طينجيس (لبنية ديال اطلس، و ارملة ديال انطايوس) نعسات مع هيركوليس و حملات منو ب صوفاكس. من مور الموت ديال طينجيس، صوفاكس قرر يبني مرصا و سمّاها على السمية د لم ديالو باش يشرّفها. لهيكل لعضمي لعملاق و لقبر ديال انطايوس كانو وجهات ديال بزاف د الزوّار القدامين، و لمغارة ديال هيركوليس ف طانجا، فين كاتقول لاوسطورة بيلا صوفاكس ݣلس باش يرتاح ملي كان كيبني لمرصا، مازالا كاينة حتال دابا. طانجا طاحت ف ليد ديال موريطانية لحليفة الرومانية ف لعهد ديال لحروب لبونيقية. لجينيرال الروماني كوينتوس سيرطوريوس ف لحرب ديالو على النضام ديال سولا ف روما، خدا طينجيس للمدة ديال اعوام ف السبعينات ق. م، قبل ما ترجع للموريطانيين بلحاق هاد المرة كمدينة حورّا تحت الحكم ديال بوكوس تّاني ف لعام 38 ق. م. طينجيس خدات بزاف د لمتيازات تحت الحكم ديال اوݣوسطوس و ولات مستعمرة رومانية تحت الحكم ديال كلاوديوس، اللي ردّها عاصمة ديال اقليم موريطانية طينجيطانا (اولا موريطانية الطنجية). طينجيس ف هاد الوقت كانت مسرح ديال الاعدامات و الستشهادات ديال لقديس مارسيلوس و لقديس كاسيان ف عام 298. طينجيس بقات هيا اكبر تجمع ديال لمستوطنات ف لاقليم و تطورات بزاف ف لقرن الرابع. تاريخ لمتوسط. ف العشرينات ديال القرن الخامس، الڤانداليين قتاحمو شمال افريقيا و ستعمرو طينجيس و وصلو حتال كالاما ف نوميديا. الڤانداليين خسرو طينجيس من بعد بسباب نتيفاضات مورية. طينجيس عاوتاني تستعمرات من عند بيليساريوس، الجينيرال ديال الامبراطور البيزنطي جوستينيان اللول، ف عام 533. بلحاق طينجيس ما بقاتش هي العاصمة اللي تحولات لمدينة سيپتيم (سبتة دابا) اللي كانت عندها حماية كتار من طينجيس. المؤرخين كيعتاقدو بيلا الكونت ديال سبتة، يوليان، كان اخر واحد دافع على طانجا ضد الغزوات ديال الامويين ف شمال افريقيا. الادب الرومانسي الوسيط عتابر الخيانة ديالو للعالم المسيحي نتيقام ضد الملك القوطي روديريك، بلحاق طانجا ف الاخّر طاحت ف اليد ديال القوات ديال موسى بن نوصير ف 711. من مور ما كمل هو للجنوب باش يمشي للوسط ديال المغريب، خلّا النايب ديالو طارق بن زياد ف طانجا باش يطلق الغزوة ديال شبه الجزيرة الايبيرية. تحت الحكم ديال الدولة الاموية، طانجا كانت هي العاصمة ديال منطقة المغرب الاقصى ف المقاطعة ديال افريقية. الامويين ف الغزوات ديالهوم ف شمال افريقيا و شبه الجزيرة الايبيرية كانو كيقلّبو على العبيد، و على داكشي كانو كيعتابرو الامازيغيين وثنيين باش يفرضو عليهوم الجزيات وخا مور ما بزاف منهوم عتانق الديانة الاسلامية. ف المنطقة ديال طانجا، هاد الجزيات كانو كيتخلصو على الشكل ديال جاريات عبيد. هادشي سبّب ف المقتل ديال الحاكم يازيد على اليدين ديال الحراس ديالو اللي كانو امازيغيين ف عام 720، و من تما بدات الانتفاضة ديال الامازيغ ضد الامويين. ف المعركة ديال النبلاء، قائد الحرب عند البرغواطيين، خالد بن حميد الزناتي، دبح النخبة ديال العرب ف شمال افريقيا. و حيتاش البرغواطيين كانو متمركزين ف الجنوب. طانجا طاحت ف الفوضى حتال عام 785. ملي جا دريس اللول للمغرب كلاجئ، تزوج من القبايل ف مولاي دريس و جمع الجيش ديالو اللي ف واحدة من الغزوات ديالو، قدر ياخد مدينة طانجا ف عام 790. من بعد، طاحت طانجا ف اليد ديال قاسم اللي هو الابن ديال دريس التاني اللي الموت ديالو شعلات صراع كبير على شكون غادي ياخد السلطة. من بعد عاوتاني، سيطر عليها عمر، الاخ ديال قاسم. ف عام 874، علي، الابن ديال عمر، ولا هو السلطان ديال المغرب وحكم حتال عام 883، و من وراه جا يحيى اللي كمل الحكم حتال 904. بجوجهم حكمو من فاس اللي خداوها عاصمة ديال المغرب. من ورا بزاف ديال الحروب مع الدولة الاموية اللي ما ستاسلماتش على الاطماع ديالها باش تبسط السيطرة ديالها على طانجا و التدخلات ديال الخليفة عبد الله المهدي. قدر يوسف بن تاشفين يسيطر على طانجا ف عام 1077 وتما دخلات المدينة للدولة المرابطية و من بعد للدولة الموحدية ف 1147 فين عرفات زدهار كبير و المرصا ديالها للمرة اللولا رجعات للنشاط الكتيف ديالها. تاريخ جديد. ملي البرطقيز بداو التوسعات الستعمارية ديالهم و خداو سبتة ف 1415، طانجا كانت هدف كبير ليهم. و ما قدروش ياخدوها ف بزاف د المناسبات، سيرتو ف 1437، 1458 و 1464. بلحاق ف الاخّر قدرو يسيطرو عليها ف 14 غوشت 1471 و حوّلو الجامع ديالها لكاتيدرائية. الوطّاسيين حاولو يرجّعو طانجا ف 1508، 1511 و 1515 بلا ما ينجحو. فالقرن 17، البرتݣال و الصبنيول تّاحدو و من تمّا دازت طانجا للحكم ديال الصبنيول بلحاق حافظات على الادارة البرطقيزية اللي كانت فيها. الحكم الايبيري بقا حتال 1661، ملي طانجا تّعطات للنݣليز تحت الحكم ديال الملك تشارلز التاني كجزء من الصداق ديال البرطقيزية اينفانطا كاترين. تشارلز عتابر طانجا جوهرة وعطاها قيمة كبيرة. بلحاق الناس المحليين ما كانوش مرتاحين و كانو دابا و ساعة كيدخلو ف حرب مع الحكام المحليين و كانو كيعتابرو ريوسهوم مجاهدين. القايد ديالهوم كان هو الخدير غيلان من القبيلة ديال بني ݣرفط. جميع المحاولات ديالهم فشلات. ف 1679، السلطان المغريبي مولاي سماعيل حاول يسيطر على طانجا، بلحاق حتى هو فشل عاوتاني. جا هو دار واحد الحصار قوي على المدينة تكلف بيه الجيش الريفي جعل النݣليز يخرجو من المدينة ف 7 فبراير 1684 من بعد ما دمروها بطريقة ممنهجة. ف القرن 18، طانجا كانت هي العاصمة الديبلوماسية د المغريب، فين لميريكان بنات اوّل قنصلية ديالها ف الفترة د الحكم ديال جورش واشنطون. التوري الطالياني، جوسيپي ݣاريبالدي عاش منفي ف طانجا مابين 1849 و 1850 بعد ما طاحت الجمهورية الرومانية الموقع ديال طانجا عطاها قيمة كبيرة عند الاوروپيين. ف 1923، من ورا ما تقسّم المغريب لمنطقة حماية فرانساوية و منطقة حماية صبنيولية. طانجا تعتابرات منطقة دولية تحت الحكم المشترك ديال فرانسا، بريطانيا، الصبنيول. من بعد، دخلات دول خرا للمعاهدة بحال الطاليان، البرتݣال، و بلجيݣا ف 1928، و هولاندا ف 1929. جغرافيا. اوّل احصاء د سّكان تدار ف لمغريب مورا سّتيقلال ف 1960، تّلقا فيه بلي كاينين 141926 لي ساكنين ف طانجا، سوا مغاربا ؤلا اجانب. قتيصاد. طانجا هي تاني اهم مدينة ف المغريب من الناحية ديال الصناعة مع ورا الدار البيضا. ف هاد الساعة، المدينة عندها ربعا ديال المناطق صناعية، جوج منهوم مناطق حورا. القتيصاد ديال طانجا كيعوّل بزاف على السياحة، العدد ديال المنتجعات البحرية كبر بزاف مع المشاريع اللي تموّلات من عند ستيتمارات برانية. و حتى الشركات ديال البني و العقار ستتمرو ب شكل كبير ف البنية التحتية السياحية. المرصا ديال طانجا-ميد بدا الخدمة ف 2007. الموقع ديالو كيلعب دور كبير حيتاش هو نقطة د لتيقاء ديال بزاف د المناطق البحرية و جا ف واحد الموقع جوهري ف المضيق ديال جبل طر اللي كيربط اوروپا ب افريقيا. الفلاحة ف طانجا كاتعوّل بشكل كبير على زراعة د لحبوب. المدينة كبرات بزربة كنتيجة للهجرة القروية من مدون و دشورا صغارين. العدد د السكان ف 2014 هو كتار من تلاتة د الاضعاف ديال هادي 32 عام (850 الف ف 2014 مقابل 250 الف ف 1982). هاد الضاهرة ادّات للضهور ديال بزاف د الضواحي. رياضة. تّيحاد طانجا هو الفريق اللي دابا كيمتّل طانجا ف لبطولة لوطنية للكورة. لملعب الرسمي ديالو هو ملعب بن بطوطة. لفريق ديال طانجا ربح اول بطولة ف التاريخ ديالو ف الدورة ديال 2017/2018. لملعب الوطني ديال الكريكيت هو لملعب الوحيد اللي كاين ف لمغريب و اللي مخصص لهاد الرياضة. هاد لملعب ستاضف اول بطولة عالمية ف 2002. پاكيستان، جنوب افريقيا، و سريلانكا لعبو ف البطولة التلاتية.